ΓΡΑΠΤΗ ΕΡΩΤΗΣΗ E-1255/97 υποβολή: Mirja Ryynδnen (ELDR) προς την Επιτροπή (8 Απριλίου 1997)

Θέμα: Nέοι τρόποι για την βελτίωση της απασχόλησης

Το 1994 το Ευρωπαϊκό Συμβούλιο έθεσε ως στόχο την δημιουργία 20 εκατομμυρίων νέων θέσεων απασχόλησης στην ΕΕ. Με την αύξηση των θέσεων απασχόλησης η ανεργία ανεμένετο να μειωθεί σταδιακά κατά την διάρκεια των επομένων ετών. Παρόλο αυτό, το ποσοστό ανεργίας δεν έχει μειωθεί, ενώ σε χώρες όπως η Γερμανία και η Γαλλία το ποσοστό αυτό έχει αυξηθεί. Στην χώρα μου την Φινλανδία ο ρυθμός της μείωσης είναι ιδιαίτερα αργός.

Τα μέτρα τα οποία λαμβάνουν η ΕΕ και τα κράτη μέλη αυτής δεν είναι, υπό την σημερινή τους μορφή, επαρκή για την οριστική επίλυση του ολοένα αυξανομένου προβλήματος της ανεργίας το οποίο συμβάλει στην αύξηση των ανισοτήτων που παρατηρούνται μεταξύ των διαφόρων κοινωνικών στρωμάτων. Η Ευρώπη δεν είναι σε θέση, σήμερα, να ανταγωνιστεί τους αντιπάλους της σε ένα ελεύθερο παγκοσμίως οικονομικό σύστημα. Για την βελτίωση της απασχόλησης πρέπει να βρεθούν άλλοι τρόποι. Θα ήθελα να πληροφορηθώ:

1. Σε ποιές ενέργειες προβαίνει η Επιτροπή προκειμένου να αξιολογήσει, εκ νέου, τους στόχους που έχει θέσει το Ευρωπαϊκό Συμβούλιο εν σχέσει με την βελτίωση της απασχόλησης;

2. Εκτός του προγράμματος της ΕΕ για την εσωτερική αγορά και την ΟΝΕ, με ποιούς άλλους τρόπους μπορεί να βελτιωθεί η ανταγωνιστικότητα της Ευρώπης; Μήπως η Επιτροπή ετοιμάζει νέα ανοίγματα στον τομέα, π.χ., των επιστημών και της έρευνας;

3. Πώς δύναται να πραγματοποιηθεί, σε ευρωπαϊκό επίπεδο, η κατανομή εργασίας; Πιστεύει η Επιτροπή ότι αυτή διαθέτει διαφορετική αντιμετώπιση του θέματος, π.χ., του ελεύθερου εμπορίου;

Απάντηση του κ. Flynn εξ ονόματος της Επιτροπής (16 Ιουνίου 1997)

1. Στο προτεινόμενο σύμφωνο εμπιστοσύνης της «ενέργεια για την απασχόληση στην Ευρώπη» ((CSE(96) 1. )), η Επιτροπή συνέστησε διάφορα μέτρα για την προώθηση της δημιουργίας θέσεων εργασίας. Τα μέτρα αυτά συμπεριλαμβάνουν την ενδυνάμωση των υπηρεσιών εύρεσης εργασίας, τον πολλαπλασιασμό των τοπικών πρωτοβουλιών για την ανάπτυξη και την απασχόληση, την έναρξη μιας κοινής πρωτοβουλίας των εταίρων για την ένταξη των νέων στην αγορά εργασίας, την προώθηση της διά βίου πρόσβασης στα επαγγελματικά προσόντα και της επικύρωσής τους και την επανεξέταση των κρατικών πολιτικών ενίσχυσης σε σχέση με την επίδρασή τους στον τομέα της απασχόλησης.Η κοινή έκθεση σχετικά με την απασχόληση την οποία υπέβαλαν το Συμβούλιο και η Επιτροπή στο Ευρωπαϊκό Συμβούλιο του Δουβλίνου και πολύ πρόσφατα η κοινή ενδιάμεση έκθεση σχετικά με την απασχόληση η οποία εκπονήθηκε για το Ευρωπαϊκό Συμβούλιο του Άμστερνταμ, περιέχουν μια αναθεωρημένη μορφή των προτάσεων αυτών.

Στην έκθεση αυτή, το Συμβούλιο και η Επιτροπή υπενθυμίζουν σε όλους τους πρωταγωνιστές την ευθύνη την οποία φέρουν για την εφαρμογή της στρατηγικής για την απασχόληση η οποία υιοθετήθηκε από το Ευρωπαϊκό Συμβούλιο. Ζητείται από τα κράτη μέλη να εκσυγχρονίσουν και να ενεργοποιήσουν τις πολιτικές τους στον τομέα της αγοράς εργασίας. Οι εργοδότες ενθαρρύνονται να τοποθετούν τα κέρδη τους σε επενδύσεις και σε νέες θέσεις εργασίας, καθώς και να επενδύουν σε ανθρώπινο δυναμικό ενισχύοντας τη διά βίου μάθηση. Οι κοινωνικοί εταίροι καλούνται να συμφωνήσουν στο πώς θα πρέπει να γίνει η βιομηχανική αναδιάρθρωση και η αναδιοργάνωση της εργασίας κατά τρόπο κοινωνικά αποδεκτό και να προωθήσουν την καλύτερη χρήση του κεφαλαίου και την ισότιμη πρόσβαση σε θέσεις εργασίας για όλες τις κοινωνικές ομάδες. Οι αρχές τοπικής αυτοδιοίκησης καλούνται να προωθήσουν τη συνεργασία των τοπικών φορέων μέσω τοπικών συμφώνων απασχόλησης, σύμφωνα με τις ιδέες τις οποίες εισάγει το σύμφωνο εμπιστοσύνης για την απασχόληση στην Ευρώπη.

2. Για να εξασφαλίσει την ανταγωνιστικότητά της σε αγορές οι οποίες διευρύνονται παγκοσμίως όλο και περισσότερο, η Ευρώπη πρέπει να εκμεταλλευτεί στο έπακρο τη μεγάλη εσωτερική αγορά της και τη θέση ισχύος την οποία αυτή της προσφέρει σε θέματα διεθνούς εμπορίου. Πρέπει επίσης να προωθήσει τη διά βίου μάθηση, τις επενδύσεις στην έρευνα και στην ανάπτυξη, την καινοτομία και άλλους τρόπους αύξησης και αξιοποίησης της βάσης των δεξιοτήτων μας. Οι προτάσεις της Επιτροπής για το μελλοντικό, πέμπτο κατά σειρά πρόγραμμα πλαίσιο για δραστηριότητες σχετικά με την έρευνα και την τεχνολογική ανάπτυξη ((COM(97) 142 τελικό. )), προβλέπουν τη μεγαλύτερη συγκέντρωση των ερευνητικών προσπαθειών για την ενθάρρυνση της καινοτομίας και τη συμβολή στην ανάπτυξη νέων προϊόντων και διαδικασιών με θετικά για την απασχόληση αποτελέσματα. Επιπλέον, η Επιτροπή ετοιμάζει ανακοίνωση σχετικά με τη συμβολή των κοινοτικών διαρθρωτικών ταμείων στην έρευνα και την ανάπτυξη.

3. Όσον αφορά το χρόνο εργασίας, η Επιτροπή επανεξετάζει σήμερα τις δυνατότητες που η αναδιοργάνωση, καθώς και κάποια πιθανή μείωση του χρόνου εργασίας, θα μπορούσαν να προσφέρουν στη δημιουργία θέσεων εργασίας. Η Επιτροπή ενέκρινε πρόσφατα ένα πράσινο βιβλίο πάνω στο θέμα αυτό ((COM(97) 128. )). Αντίγραφο του εγγράφου αυτού αποστέλλεται απευθείας στο αξιότιμο μέλος καθώς και στη Γενική Γραμματεία του Κοινοβουλίου.